Суправаджальны ліст!
Вітаю! Так ужо склалася, што мы, людзі, імкнемся выставіць сябе з лепшага боку. І ў гэтым няма чагосьці дрэннага: нам заўсёды хочацца, каб нашую працу і нас саміх ацанілі адпаведна заслугам. І ў партфоліа таксама адбіраем лепшае, да чаго мелі дачыненне. Але не сёння. 
Я доўга думаў, што ж мне адабраць у партфоліа. Мае рукі надрукавалі сотні журналісцкіх матэрыялаў, – пра забарону Дня Волі, палітвязняў, матчы хакейнага мінскага «Дынама», туалеты ў «Макдональдсе», службу ў войску і шмат чаго іншага, напісалі некалькі апавяданняў, з дзесятак вершаў. Гэта ўжо не кажучы пра рознага кшталту эсэ і навуковыя працы, якія мне даводзілася пісаць за чатыры гады навучання на журфаку БДУ. І што з гэтага выбраць? Лепшае? Але ці трэба вам чытаць, напрыклад, цудоўны рэпартаж з хакейнага матчу? Мабыць, не. 
У апісанні сказана, што узоры працы ў партфоліа мусяць быць звязаныя з місіяй універсітэта. Паколькі ЕГУ імкнецца «спрыяць міжкультурнаму дыялогу і ўключэнню Беларусі ў еўрапейскую палітычную і акадэмічную супольнасць», а я маю жаданне вучыцца па праграме «Гісторыя», у дасланых мной файлах вы знойдзеце творы, якія паказваюць мае кампетэнцыі ў гэтай галіне і пры гэтым адпавядаюць мэтам навучальнай установы.
У першым файле вы можаце знайсці апавяданне «Дзед і яйкі», напісанае мной у красавіку 2020 года, у разгар пандэміі каронавіруса. У творы, які апісвае падзеі пачатку XX стагоддзя відавочная алюзія на сучаснаць: Аляксандр Лукашэнка, на думку шматлікіх беларусаў, не дрыгнуў і не ўвёў антывірусныя абмежаванні, тым самым нібыта паказаўшы сваю моц і дух. Твор жа паказвае, што моц і дух не трэба блытаць са звычайнымі абыякавасцю і глупасцю. 
У тым жа файле вы можаце знайсці апавяданне «Як палкоўнік Касцюшка з немцам выпіваў». Сюжэт з XVII стагоддзя таксама змяшчае ў сябе алюзію на сучаснасць: выпісваючы пашпарты іншаземцам (твор намякаў на масавую натуралізацыю канадскіх і расійскіх хакеістаў) беларускія ўлады забывалія на сваіх людзей. Замежнік адвернецца, калі не будзе грошай. А беларус застанецца, але захавае крыўду. 
Таксама вы можаце прачытаць мой верш «Слова», прысвечаны Ягору Марціновічу. Галоўны рэдактар «Нашай Нівы» быў затрыманы ў ліпені 2021-га. Шчыры беларус, які быў ва ўсіх гарадах краіны, і шмат гадоў прасоўваў беларушчыну, апынуўся за кратамі. Але ніхто не забыўся на ягоныя словы. Як не забыліся на словы Яські-гаспадара з-пад Вільні, «Нашай Нівы» на пачатку XX стагоддзя, як дэкрэты бальшавікоў не падманулі слуцкіх паўстанцаў, як праз паўстагоддзя дайшла праўда пра Курапаты. 
[bookmark: _GoBack]У наступным файле утрымліваюцца мае студэнцкія курсавыя працы. У першай я аналізаваў гістарычны дыскурс у беларускіх інтэрнэт-СМІ. Гэта было карысна для разумення кірунку, у якім асвятляецца нашая гісторыя. У курсавым жа праекце я прапаноўваў план свайго беларускамоўнага гістарычнага медыя. 
Апошні файл – мой журналісцкі матэрыял пра прэм’еру фільму «На іншым беразе». Я абраў менавіта гэты тэкст з дзвюх прычынаў. Па-першае, як лёгка здагадацца, у ім аналізуецца змест фільму з гістарычнага пункту гледжання. Па-другое, я пісаў яго для «Нашай Нівы», знаходзячыся ў Беларусі ў верасні 2023 года і рызыкуючы стаць палітвязням. 

